नज़ीर जेह्का कि पैह्लें गै डाले दी अस्सी पगड़ियै इ’यै नेह् मौके गी बलगा करदा हा, डोल गै उतरी गेआ ते इस कोला पैह्लें जे पिच्छें औने आह्ले ट्रकै दी लोs ओह्दे पर पवै, उ’न्नै सिड़का कंढेआ बिना दिक्खे-सुने इक ढलाना चा छाल सुट्टी छुड़ी ते चूकले ते आरकें दे भार रिढ़दा-रिढ़दा दूर ख’ल्ल आया उठी। उप्पर कानवाही दी छेड़ दूर होंदी गेई, शायद बिना रुके गै ओह् लंघी गेई ही। पता नेईं की उसने इन्दी मोतबरी च इन्दे कन्नै इक बी गैं देने दा फैसला इकदम कि’यां करी लेआ हा। मुज़फराबाद औंदे बेल्लै ऊड़ी आह्ले पासेआ बार्डर टपदे जो इन्दे कन्नै बीती ही ओह्दा चेता उसी कदें नेहा भुल्ली सकदा। भारती फौजा दी सतर्कता ते होशयारी कारण इन्दे कोला ज्यादा साथी पिट्ठी पिच्छें गोलियां खाइयै मरोई गे हे ते हून उस्सै सैक्टर राहें बापसी ही, फर्क छड़ा इन्ना हा जे लग्गने आह्लियां मोलियां ऐगतीं दो तरफा हियां। छाती पर लग्गने आह्लियां भारती फौजी दियां ते पिठ्ठी पिच्छें लग्गने आह्लियां पाक फौजा दियां। शायद इस्सै लेई ओह् इक्कला गै कुसै दुऐ रस्तै बार्डर टप्पना चांह्दा हा, इ’यां जान जाने दा जोखम किश उसी घट्ट बझोआ।